Na Wò Dɔme Natrɔ Ðe Amewo Katã Ŋu\nGBE BUBU Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nESI Yesu fia eƒe nusrɔ̃lawo ale si woaɖe gbeƒã nya nyuia la, ena wonya hã be menye ame sia amee axɔ Fiaɖuƒegbedeasia nyuie o. (Luka 10:3, 5, 6) Le míaƒe gbeƒãɖeɖedɔa me la, míado go ame siwo mawɔ nu ɖe mía ŋu nyuie o alo ame siwo ada gbe ɖe mía gbɔ gɔ̃ hã. Le nyateƒe me la, esia ate ŋu ana wòasesẽ na mí be míaƒe dɔme natrɔ ɖe ame siwo míeɖea gbeƒã na la ŋu eye asesẽ be míawɔ nu ɖe wo ŋu dɔmenyotɔe.\nAme si ƒe dɔme trɔna ɖe ame ŋu la dea dzesi amewo ƒe hiahiãwo kple kuxi siwo me tom wole, esea veve ɖe wo nu eye wòdina be yeakpe ɖe wo ŋu. Ke hã, ne míegava le veve sem ɖe ame siwo míedoa goe le míaƒe gbeƒãɖeɖedɔa me la nu ale o la, esia ate ŋu awɔe be dzo si le mía me la anɔ tsitsim eye míaganɔ dzidzedze kpɔm o. Gake ne míeyi edzi tu nɔnɔme si nye dɔmetɔtrɔ ɖo la, ɖeko wòanɔ abe ɖe míele dzo tum ɖo ene—míana dzo si le mía me ɖe gbeƒãɖeɖedɔa ŋu la nu nasẽ ɖe edzi.—1 Tes. 5:19.\nAleke míawɔ atu dɔmetɔtrɔ ɖo ne nɔnɔmea wɔe be esia wɔwɔ le sesẽm na mí gɔ̃ hã? Na míadzro ame etɔ̃ siwo ƒe kpɔɖeŋuwo míate ŋu asrɔ̃ la me—Yehowa, Yesu kple apostolo Paulo.\nSRƆ̃ YEHOWA ƑE DƆMETRƆTRƆ\nƑe akpe geɖee nye esia Yehowa le dzi dom le vlodoame si amewo he va eƒe ŋkɔa dzi la ta. Ke hã, eyia edzi ‘nyoa dɔme na ame madakpewo kple ame vɔ̃ɖiwo.’ (Luka 6:35) Eɖe eƒe dɔmenyo fia le ale si wògbɔ dzi ɖi na amewo katã me. Yehowa ƒe didie nye be woaɖe “ame ƒomeviwo katã.” (1 Tim. 2:3, 4) Togbɔ be Mawu lé fu vɔ̃ɖinyenye hã, edea asixɔxɔ gã amegbetɔwo ŋu eye medi be ame aɖeke nabu eƒe agbe o.—2 Pet. 3:9.\nYehowa nya ale si gbegbe Satana gbã ŋku na dzimaxɔsetɔwoe. (2 Kor. 4:3, 4) Wofia alakpanyawo kple nuwɔna gbegblẽwo ame geɖe tso woƒe ɖevime ke, eye esia na wòsesẽ na wo be woaxɔ nyateƒea. Yehowa le klalo be yeakpe ɖe ame siawo tɔgbi ŋu. Aleke míewɔ nya?\nDe ŋugble le ale si Yehowa bu blema Niniwetɔwoe ŋu kpɔ. Togbɔ be wonye ŋutasẽnuwɔlawo hã, Yehowa gblɔ na Yona be: “Ðe Niniwe, du gã si me amewo le wu ame akpe alafa ɖeka blaeve, eye womenya nyui kple vɔ̃ o . . . la ƒe nu mavem oa?” (Yona 4:11) Yehowa nyae be Niniwetɔwo menya nyateƒea tso ye ŋu o, eye ede dɔ asi na Yona be wòayi aɖaxlɔ̃ nu wo.\nMíawo hã míedea asixɔxɔ amewo ŋu abe ale si Yehowa wɔnɛ ene. Míate ŋu asrɔ̃ eyama ne míedzea agbagba kpena ɖe amewo ŋu, nenye be edze abe womaxɔ nyateƒea o ene gɔ̃ hã.\nSRƆ̃ YESU ƑE DƆMETƆTRƆ\nAbe ale si Yehowa wɔe ene la, Yesu hã kpɔ nublanui na ame siwo dɔ nɔ wuwum le gbɔgbɔ me. Biblia gblɔ be: “Esi wòkpɔ amehawo la, woƒe nu wɔ nublanui nɛ, elabena wowɔ fu wo, eye wotsi yame abe alẽ siwo nu kplɔla mele o la ene.” (Mat. 9:36) Yesu de dzesi nu si tae wonɔ nɔnɔme ma me ɖo; ede dzesii be subɔsubɔhakplɔlawo fia alakpanufiafiawo ame siwo nɔ to ɖom yeƒe nyawo, eye wowɔ ŋlɔmi le wo ŋu. Togbɔ be Yesu nyae be ame geɖe aɖe mɔ kplamatsɛdonuwo nawɔe be womaxɔ nya nyuia o hã, eyi edzi ‘fia nu geɖe wo.’—Marko 4:1-9.\nNe ame aɖe mexɔ gbedeasia nyuie le gɔmedzedzea me o la, dzi megaɖe le ƒowò o\nAle si ko nɔnɔmewo trɔna le amewo ƒe agbe me la, nenema kee ale si wowɔa nu ɖe nyateƒea ŋui hã ate ŋu atrɔ\nNe amewo mexɔ míaƒe gbedeasia ŋu nyuie o la, ele be míabu nuwo ŋu ayi ŋgɔe wu nɔnɔme si ameawo ɖe fia eye míadi be míanya nu si tae wowɔ nu nenema ɖo. Ðewohĩ susu manyomanyowo le ame aɖewo si ɖe Biblia alo Kristotɔnyenye ŋu le nu tovo siwo ame siwo yɔa wo ɖokuiwo be Kristotɔwo la wɔ ta. Ðewohĩ, amewo gblɔ alakpanyawo tso míaƒe dzixɔsewo ŋu na wo dometɔ aɖewo. Eye le wo dometɔ aɖewo gome la, ɖewohĩ woƒe ƒometɔwo alo nutoa me tɔwo agbe nu le wo gbɔ ne woxɔ mí nyuie.\nAnɔ eme be ame siwo míedoa goe le gbeƒãɖeɖedɔa me la dometɔ aɖewo mexɔa mí nyuie o, le esi woto nɔnɔme sesẽ siwo gblẽ nu le wo ŋu vevie la me ta. Nɔvinyɔnu dutanyanyuigblɔla aɖe si ŋkɔe nye Kim gblɔ be: “Le míaƒe anyigbamamaa ƒe akpa aɖe la, ame siwo le afi ma la dometɔ geɖe nye ame siwo ŋu aʋawɔwɔ gblẽ nu le eye wobu woƒe nunɔamesiwo katã. Etsɔmemɔkpɔkpɔ aɖeke mele wo si o. Dzi ɖe le wo ƒo eye womegakana ɖe ame aɖeke dzi o. Le nuto sia me la, míedoa go ame siwo tsia tsitre ɖe míaƒe gbedeasia ŋu la enuenu. Gbe ɖeka esi menɔ gbeƒã ɖem la, wodo asi ɖe gbɔnye.”\nAleke Kim wɔ be eƒe dɔme gatrɔna ɖe amewo ŋu kokoko togbɔ be wowɔ nu ɖe eŋu alea hã? Egblɔ be: “Ne amewo mewɔ nu ɖe ŋunye nyuie o la, medzea agbagba tsɔa nye susu ɖoa Lododowo 19:11 me nyawo dzi. Afi ma gblɔ be: ‘Ame si sea nu gɔme nyuie la, medoa dziku kabakaba o.’ Ŋkuɖoɖo nu siwo me míaƒe anyigbamamaa me tɔwo to dzi kpena ɖe ŋunye nye dɔme trɔna ɖe wo ŋu. Eye menye ame sia ame si míedo goe lae wɔa nu ɖe mía ŋu nenema o. Le nuto ma ke me la, míewɔa tɔtrɔyi nyui aɖewo.”\nMíate ŋu abia mía ɖokuiwo be, ‘Ne nyee le nɔnɔme si me ame siwo míeɖea gbeƒã na le la me la, aleke mawɔ nu ɖe Fiaɖuƒegbedeasia ŋu?’ Le kpɔɖeŋu me, aleke mawɔ nui ne amewo gblɔa alakpanyawo tso Yehowa Ðasefowo ŋu nam enuenu? Ne ɖe míele nɔnɔme siawo tɔgbi me la, anɔ eme be míawo hã míaxɔ gbedeasia nyuie o, eye ahiã be gbeƒãɖelawo ƒe dɔme natrɔ ɖe mía ŋu. Ne míeɖoa ŋku se si Yesu de be ale si míedina be amewo nawɔ nu ɖe mía ŋu la míawo hã míawɔ nenema ke na wo dzi la, esia ʋãa mí be míawɔ nu ɖe amewo ŋu veveseɖeamenutɔe nenye be esesẽ na mí gɔ̃ hã.—Mat. 7:12.\nSRƆ̃ PAULO ƑE DƆMETƆTRƆ\nApostolo Paulo ƒe dɔme trɔ ɖe ame siwo tsi tsitre ɖe eŋu hewɔ ŋutasẽnu ɖe eŋu la gɔ̃ hã ŋu. Nu ka tae? Meŋlɔ ame si ƒomevi eya ŋutɔ nye tsã la be o. Egblɔ be: “Tsã la, menye busunyagblɔla kple yometila kpakple ame mabuame hã. Gake wokpɔ nublanui nam, elabena mewɔe le manyamanya me kple dzimaxɔse me.” (1 Tim. 1:13) Ede dzesii be Yehowa kple Yesu kpɔ nublanui na ye ale gbegbe. Edze ƒãa be ekpɔe be ye ŋutɔ hã yewɔ nu abe ame siwo yeɖea gbeƒã na la dometɔ aɖewo ene kpɔ.\nƔeaɖewoɣi la, Paulo do go ame siwo me alakpanufiafiawo ƒo ke ɖe to sesĩe le. Aleke wòwɔ nui? Dɔwɔwɔwo 17:16 gblɔ be esime Paulo nɔ Atene la, “ekpɔ be dua me yɔ fũu kple legbawo, eye esia te ɖe eƒe gbɔgbɔ dzi.” Ke hã, Paulo zã nu si tututu te ɖe edzi la tsɔ ɖi ɖase nyui aɖe na dua me tɔwo. (Dɔw. 17:22, 23) Etrɔa asi le eƒe nufiafiamɔnuwo ŋu be woasɔ ɖe ame ƒomevi vovovo siwo wòdoa goe la ƒe nɔnɔmewo nu kple susu be ‘yeate ŋu aɖe wo dometɔ aɖewo kokoko.’—1 Kor. 9:20-23.\nNe míele gbeƒã ɖem na ame siwo mewɔa nu ɖe nyateƒea ŋu nyuie o alo ame siwo xɔ alakpanufiafiawo dzi se la, míate ŋu awɔ nu abe ale si Paulo wɔe ene. Míate ŋu azã nu si míenya tso wo ŋu atsɔ akpe ɖe wo ŋu be woasrɔ̃ “nu si nyo wu ŋuti nya nyui” la. (Yes. 52:7) Nɔvinyɔnu aɖe si ŋkɔe nye Dorothy gblɔ be: “Le míaƒe anyigbamama me la, wofia nu ame geɖe be Mawu ƒe nya me sẽ eye edia vodada le ame ŋu. Mekafua wo ɖe woƒe Mawu dzi xɔse ta eye mehea woƒe susu yia nya si Biblia gblɔ tso Yehowa ƒe nɔnɔme nyoameŋuawo ŋu kple ŋugbe siwo wòdo ku ɖe etsɔme ŋu la dzi.”\n“YI EDZI NÀTSƆ NU NYUI ANƆ NU VƆ̃ÐI DZI ÐUM”\nEsi ‘ŋkeke mamlɛ’ siawo ƒe nuwuwu le aƒe tum la, ele be míakpɔ mɔ be ame siwo míeɖea gbeƒã na la dometɔ aɖewo ƒe nɔnɔme “anɔ vɔɖivɔ̃ɖim ɖe edzi.” (2 Tim. 3:1, 13) Gake mele be míaɖe mɔ woƒe nuwɔna nawɔe be míaƒe dɔme magatrɔ ɖe amewo ŋu o alo míagakpɔ dzidzɔ le gbeƒãɖeɖedɔa me o. Yehowa ate ŋu ana ŋusẽ si míehiã be ‘míayi edzi atsɔ nu nyui anɔ nu vɔ̃ɖi dzi ɖum’ la mí. (Rom. 12:21) Nɔvinyɔnu mɔɖela aɖe si ŋkɔe nye Jessica la gblɔ be: “Zi geɖe la, medoa go ame siwo nye dadalawo eye womebua mí alo míaƒe gbedeasia ɖe nemi me o. Esia kua dzi nam ɣeaɖewoɣi. Eya ta, ne medze dzeɖoɖo gɔme kple ame aɖe la, medoa gbe ɖa le susu me hebiaa Yehowa be wòakpe ɖe ŋunye mabu amea abe ale si wòbunɛ ene. Esia ɖea nye susu ɖa le nye seselelãmewo dzi eye wònana mebua ale si mate ŋu akpe ɖe amea ŋu boŋ ŋuti.”\nMíeyia edzi dia ame siwo si dzi ƒe nɔnɔme nyui le hena agbe mavɔ kpɔkpɔ\nAme aɖewo wɔa nu ɖe mía ŋu nyuie ne míedzea agbagba be míakpe ɖe wo ŋu dzigbɔɖitɔe\nEle be míabu ale si míade dzi ƒo na nɔvi siwo míele gbeƒã ɖem kplii la hã ŋu. Jessica gblɔ be: “Ne amewo mewɔ nu ɖe mía dometɔ aɖe ŋu nyuie o la, medzea agbagba be mana míaɖe susu ɖa le nu si dzɔ la ŋu. Nu si mewɔnae nye be, metrɔa dzeɖoɖoa wòkuna ɖe nya tuameɖowo, abe nu nyui siwo dona tsoa míaƒe gbeƒãɖeɖedɔa me togbɔ be ame aɖewo mewɔa nu ɖe mía ŋu nyuie o hã boŋ ŋu.”\nYehowa nya kuxi siwo míedoa goe le gbeƒãɖeɖedɔa me la nyuie. Aleke gbegbe wòkpɔa dzidzɔe nye esi ne ekpɔe be míesrɔ̃ yeƒe nublanuikpɔkpɔ! (Luka 6:36) Ele eme be Yehowa ƒe dɔme matrɔ ɖe amewo ŋu ɖaa o. Míate ŋu aka ɖe edzi be enya ɣeyiɣi nyuitɔ si dzi wòahe nuɖoanyi sia ava nuwuwui. Gake hafi ɣemaɣi naɖo la, míaƒe gbeƒãɖeɖedɔa hiã kpata. (2 Tim. 4:2) Eya ta mina mí katã míayi edzi awɔ dɔ si Mawu de mía si la dzonɔamemetɔe eye míaƒe dɔme natrɔ ɖe “ame ƒomeviwo katã” ŋu.\nƉoe Ɖe Amewo Ɖoe Ɖe Amewo Na Wò Dɔme Natrɔ Ðe “Ame Ƒomeviwo Katã” Ŋu


Wosubɔa Wo Nɔvi Kristotɔwo le Dukɔ Vovovowo Me\nGbetakpɔxɔ—Tata Si Míesrɔ̃na | May 2003\nGBE BUBU Albanian Arabic Bengali Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nÈSE ŋkɔ siwo nye “dukɔwo dome xɔtudɔwɔlawo” kple “dukɔwo dome lɔlɔ̃nu faa dɔwɔlawo” kpɔa? Yehowa ƒe Ðasefo siwo le ƒuƒoƒo siawo me la zãa woƒe ɣeyiɣi kple ŋutetewo faa tsɔ kpea asi ɖe teƒe siwo wokpɔa Biblia ƒe Fiaɖuƒegbedasia ƒe agbalẽwo tata kple wo mama dzi le la tutu me. Lɔlɔ̃nu faa dɔwɔla siawo naa kpekpeɖeŋu le Takpexɔwo kple Fiaɖuƒe Akpatawo, siwo nye teƒe siwo woxɔa Biblia me nufiamewo le, la tutu hã me. Fifia la lɔlɔ̃nu faa dɔwɔlawo le gome kpɔm le xɔtudɔwo me le dukɔ 34 me, eye dukɔawo dometɔ akpa gãtɔ nye dukɔ siwo dzi ganyawo mede o. Kuxi tɔxɛ kawoe subɔla siawo doa goe eye nukawoe hea dzidzɔ vɛ na wo esi wole wo nɔvi Kristotɔwo subɔm le dukɔ vovovowo me? Aleke wosena le wo ɖokui me ɖe ‘subɔsubɔdɔ kɔkɔe’ si wɔm wole la ŋu? (Nyaɖeɖefia 7:9, 15) Be míakpɔ ŋuɖoɖoa la, mina míase wo dometɔ aɖewo siwo subɔ le Mexico ƒe numegbe.\nMay 1992 mee lɔlɔ̃nu faa dɔwɔla siwo tso duta va ɖo Mexico zi gbãtɔ. Le ɣeyiɣi kpui aɖe megbe la, wowɔ akpa vevi aɖe le alɔdzedɔwɔƒe si kpɔa Yehowa Ðasefowo ƒe dɔwo dzi le Mexico la keke ɖe enu me. Dɔ siwo wowɔ tsɔ keke teƒea ɖe enu enye be wotu xɔ yeye 14, siwo dometɔ aɖewo nye xɔdɔmewo na lɔlɔ̃nu faa dɔwɔla siwo le subɔsubɔm le alɔdzedɔwɔƒea, agbalẽtaƒe, kple ɔfiswo.\nLɔlɔ̃nu faa dɔwɔla siwo wu 730 ye tso Canada, Great Britain, United States, kple dukɔ bubuwo me va kpe asi ɖe lɔlɔ̃nu faa dɔwɔla alafa geɖe siwo tso Mexico ƒe akpa vovovowo ŋu wowɔ xɔtudɔa aduadu. Tsɔ kpe ɖe eŋu la, Ðasefo siwo wu 28,000 siwo tso hame siwo ade 1,600 siwo te ɖe afisi alɔdzedɔwɔƒea le ŋu la hã va wɔ akpa aɖe le xɔtudɔa me le kwasiɖanuwuwuwo. Wo katã wowɔ dɔ kple lɔlɔ̃nu faa eye wòzã woƒe dɔnyanya ŋutete vovovoawo faa fetu maxɔmaxɔe. Wobui be enye mɔnukpɔkpɔ gã aɖe na yewo be yewoasubɔ Yehowa le mɔ sia nu. Le xɔtudɔa wɔɣi katã la, Psalmo 127:1 me nya siawo siwo tso gbɔgbɔ me la le susu me na wo be: “Ne Yehowa metu xɔ o la, dzodzroe etulawo le agbagba dzem le eŋu.”\nKuxi Siwo me Woto\nNukawoe nye nɔnɔme sesẽ aɖewo siwo dzea ŋgɔ dukɔwo dome lɔlɔ̃nu faa dɔwɔlawo le woƒe dutadɔdasiwo wɔwɔ me? Wo dometɔ aɖewo ƒe nyawoe nye si. Curtis kple Sally siwo nye srɔ̃tɔwo tso United States yi va kpe asi ɖe xɔtudɔwo ŋu le Germany, India, Mexico, Paraguay, Romania, Russia, Senegal, kple Zambia. Curtis gblɔ be: “Nu sesẽ gbãtɔ si me míeto enye mía vinyɔnu si nye mɔɖela [ɣeyiɣiawo katã ƒe subɔla] gbegblẽ ɖi, kple dzodzo le míaƒe hamea gbɔ le Minnesota. Mía kple srɔ̃nye míede ha kple hame ma ƒe 24 sɔŋ, eye afima nɔnɔ sɔ na mí ŋutɔ.”\nSally gblɔ be: “Nuto bubu kura si mènya o la me nɔnɔ sesẽna, ɖewohĩ esesẽna na nyɔnuwo wu ŋutsuwo, gake mesrɔ̃e be anya wɔ be matrɔ ɖe nɔnɔme ɖesiaɖe ŋu. Mesrɔ̃ alesi manɔ afisi nudzodzoe gbogbowo bɔ ɖo kura gɔ̃ hã!” Egblɔ kpee be: “Le dukɔ aɖe me la, mí lɔlɔ̃nu faa dɔwɔla ewo ye nɔ aƒe ɖeka me, afisi dzodoƒe mele o, eye tsileƒe eve koe li. Le afima la mesrɔ̃ alesi wòle be magbɔ dzi ɖi geɖe wu.”\nGbe bubu sɔsrɔ̃ hã nye kuxi bubu si bia agbagbadzedze kple ɖokuibɔbɔ. Sharon, si woa kple srɔ̃aŋutsu subɔ le xɔtudɔwo me le dukɔ vovovowo me gblɔ be: “Enye nu sesẽ ne mèse gbe si wodona le dukɔ si me nèle subɔsubɔm le la o. Le gɔmedzedzea la, esesẽna be nàte ɖe wò gbɔgbɔ me nɔviŋutsu kple nɔvinyɔnuwo ŋu ne màte ŋu aɖo dze kpli wo faa agblɔ wò seselelãmewo na wo o. Esia ɖea dzi le ame ƒo. Gake nɔvi siwo míedoa goe le míaƒe dutadɔdasiwo me la gbɔa dzi ɖi na mí eye wotsɔa ɖe le míaƒe nyonyo me vevie. Eteƒe medidina o, míete ŋu toa mɔ aɖe nu ɖoa dze.”\nGomekpɔkpɔ le Gbeadzisubɔsubɔdɔa me Bia Dzinɔameƒo\nTogbɔ be lɔlɔ̃nu faa dɔwɔla siwo tsɔ wo ɖokui na wɔa akpa vevi aɖe le xɔtudɔwo ƒe ŋgɔyiyi me hã la, wokpɔe dze sii be yewoƒe dɔdasi gbãtɔ kple vevitɔ enye gbeƒãɖeɖe Mawu Fiaɖuƒe ŋuti nyanyuia. Eyata wokpea asi ɖe gbeƒãɖeɖedɔ si wɔm wole le hame si me wole la ŋu bliboe. Åke kple Ing-Mari, siwo nye srɔ̃tɔ siwo kpɔ gome le xɔtudɔwo me le Guadeloupe, Malawi, Mexico, kple Nigeria, gblɔ be gbe bubu dodo le gbeadzisubɔsubɔdɔa wɔwɔ me bia dzinɔameƒo.\nIng-Mari gblɔ be: “Gbã míete ŋu wɔ geɖe o, le esi Ðasefo siwo le nutoa me kplɔa mí yina ɣesiaɣi ta, eye esi míedi be míawɔ vodada agblɔ nya si mesɔ o ta la, woawo koe míena woƒoa nu zi geɖe. Gake gbeɖeka le ŋdi aɖe me la, míeɖoe be míawo ɖeɖe míayi gbeadzi. Togbɔ be míaƒe dzi nɔ tsotsom hã la, míedze mɔ. Míedo go ɖetugbi aɖe si ɖo to gbedasi si míelé ɖe susu me. Mexlẽ mawunyakpukpui aɖe nɛ eye metsɔ agbalẽ aɖewo nɛ. Eyome nyɔnua gblɔ be: ‘Medi be mabia nya aɖe wò. Nye ƒometɔ aɖe le Biblia srɔ̃m kple Yehowa Ðasefowo. Aleke nye hã mawɔ woasrɔ̃ nu kplim?’ Nye nu koe tsi te. Emegbe melé ɖokuinye kpoo hegblɔ nɛ be madi be masrɔ̃ Biblia kplii.”\nIng-Mari gblɔ kpee be: “Bu dzidzɔ si míekpɔ kple akpedada si yɔ míaƒe dzime na Yehowa ɖe yayra si wòkɔ ɖe míaƒe agbagbadzedze be míagblɔ nyateƒea na amewo dzi ŋu kpɔ.” Nyɔnu sia wɔ ŋgɔyiyi nyuie eye wòxɔ nyɔnyrɔ va zu Ðasefo le nutome gã takpekpe aɖe me le Mexico City. Åke kple Ing-Mari gblɔ tso woƒe subɔsubɔdɔa ŋu kpuie be: “Míedea asixɔxɔ dɔ siwo wode mía si le xɔtudɔ vovovoawo me ŋu, gake naneke mede dzidzɔ kple dzidzeme si kpekpe ɖe ame aɖe ŋu wòaxɔ nyateƒea hena vɛ nu o.”\nEle eme baa be lɔlɔ̃nu faa dɔwɔla siwo gblẽa woƒe ƒomewo kple xɔlɔ̃wo ɖi bene woava kpe ɖe wo nɔviwo ŋu le dukɔ bubuwo me la tsɔa nanewo saa vɔe ya, gake wokpɔa dzidzɔ manyagblɔwo hã. Wo dometɔ aɖewoe nye kawo?\nHoward, amesi kple srɔ̃a Pamela, subɔ le Angola, Colombia, Ecuador, El Salvador, Guyana, Mexico, kple Puerto Rico, ɖe eme be: “Mɔnukpɔkpɔ gãe wònye be nàdo go nɔviŋutsuwo kple nɔvinyɔnuwo le dukɔ vovovowo me eye nàkpɔ lɔlɔ̃ ƒe nublanu si le míaƒe xexeame katã ƒe nɔviwo ƒe habɔbɔa me la teƒe tẽ. Míexlẽa nu tso esia ŋu zi geɖe, gake ne èle nɔvi siwo tso teƒe vovovo kple nɔnɔme vovovowo me la dome eye nèle subɔsubɔm kpli wo ɖekae la, àgade asixɔxɔ míaƒe nɔviwo ƒe habɔbɔa ŋu geɖe wu.”\nGary, amesi kpe asi ɖe xɔtudɔwo ŋu le Colombia, Costa Rica, Ecuador, Mexico, kple Zambia, hã se le eɖokui me be ɖoɖo sia ɖe vi na ye geɖe ŋutɔ. Egblɔ be: “Hehe si mexɔ le ƒe siwo va yi me, esime mede ha kple nɔviŋutsu tsitsi siwo le subɔsubɔm le alɔdzedɔwɔƒewo le dukɔ vovovo siwo me wode dɔ asi nam le, la kpe ɖe ŋunye be mesu te fifia wu tsã be mate ŋu akpe akɔ kple nɔnɔme siwo ate ŋu ado mo ɖa le nye dɔdasiwo wɔwɔ me. Nuteƒekpɔkpɔawo do ŋusẽ nye xɔse elabena ena mɔnukpɔkpɔ su asinye be makpɔ ɖekawɔwɔ si le Yehowa ƒe habɔbɔa me le xexeame godoo la teƒe—ɖekawɔwɔ si ɖu gbegbɔgblɔ, ameƒomevinyenye, kple dekɔnu ƒe vovototodedeameme dzi.”\nVaseɖe fifia la, wowu xɔtudɔa nu le Mexico, eye wokɔ alɔdzedɔwɔƒea si wokeke ɖe enu la ŋu le ƒe sia me. Lɔlɔ̃ si le dukɔwo dome xɔtudɔwɔlawo kple dukɔwo dome lɔlɔ̃nu faa dɔwɔlawo si na Mawue ʋã wo wowɔ akpa vevi aɖe le tadedeagu vavãtɔ ƒe takeke me le Mexico kple le teƒe bubuwo. Woƒe lɔlɔ̃ faa kple ɖokuitsɔtsɔsavɔgbɔgbɔ be yewoasubɔ yewo nɔvi Kristotɔwo le dukɔwo dome la nye nusi ŋu Yehowa Ðasefo siwo le xexeame godoo kpɔa ŋudzedze ɖo vevie.\nAbɔ si wotso ɖe alɔdzedɔwɔƒea\nWodze xɔ yeyeawo tutu gɔme le alɔdzedɔwɔƒe si le Mexico\nEte: Xɔtudɔwɔlawo dometɔ aɖewoe nye sia le xɔ yeye siwo wotu la dometɔ aɖewo ŋgɔ\n[Nɔnɔmetata si le axa 27]\nLɔlɔ̃nu faa xɔtudɔwɔlawo sea vivi le gbeƒãɖeɖedɔa wɔwɔ me kple nutoa me hame siwo me wole\nƉoe Ɖe Amewo Ɖoe Ɖe Amewo Wosubɔa Wo Nɔvi Kristotɔwo le Dukɔ Vovovowo Me\nw03 5/1 axa 25-27\nNya Kae Nàdi Be Yeabia Mawu?\nAlesi Ame Aɖewo Kpɔ Ŋuɖoɖowo\nÐe Nèbiana Be, ‘Afikae Yehowa Lea?’\nKpekpeɖeŋunana le Ʋu ƒe Kɔkɔenyenye ƒe Nya me Léle Ðe Asi Me\nAfikae Míate Ŋu Akpɔ Akɔfafa Vavã Atsoe?\nMifa Akɔ Na Amesiwo Le Nu Xam\nÐe Yehowa Tsɔa Ðe Le Nusiwo Nèwɔna Mea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 2003\nGBETAKPƆXƆ—TATA SI MÍESRƆ̃NA May 2003


Gbedodoɖa 10 - www.arshymnbookonline.co.uk\nƲUKULA ƑE GBEDODOA ƑE SAFUI\nEle na ʋukula sia be wòabla nu ŋkeke etɔ̃ kple gbe dodoɖa sia\nAzɔ wòanyi kɔ sia na eɖokui tso fifia dzi heyi;-\nMenye mɔɖeɖe na ʋukula, ame si le ameawo kum la be wòanye ahafũnola alo ahamula o. Ele na ʋukula sia be, wòaɖo to dziɖuɖu ƒe ɖoɖo ɖe sia ɖe le ʋua kuku me. Wòatsɔ ame xexlẽme, sinu woɖo na ʋu la ko. Azɔ wõatsɔ modzeanyi kple dzigbɔɖi aku ʋu lae. Elabena Mawu abia ame ɖeka, si abu eƒe agbe to eya ƒe vodada le ʋukuku me dzi la, ƒe ʋu tso esime.\nNenema ke ʋukula sia naɖo ŋku dzi ana adzɔ, siwo katã dziɖuɖu ɖo anyi na ʋukulawo la pepepe; eye magaba amea ɖeke le dɔ sia wɔwɔ me o. Wòakpe ɖe bunɔwo kple amedahewo ŋuti; le wo tsɔtsɔ me faa, bena yayra nanɔ eyome.\nOo, Mawu afi sia fi nɔla, dzɔdzɔetɔ kple anukwaretɔ; wò ɖeka wò alɔ koe nye kuɖɔdzɔdzɔeɖola, eye wò dzigbɔɖi kple aɖaba maƒomaƒo anye xexe blibo la ƒe kelili kple dedienɔnɔ va se ɖe egbe. Wò lɔlɔ̃nu mɔe wò to be hye hã mazu amewo kula to ʋuwo me egbea, eye bena maɖo kuɖo na ʋu sia hena eme nɔlawo katã ƒe agbewo ƒe dedienɔnɔ. Eyata Oo Fofonye, ɖo ɖokuiwò ɖe menye, eye nalé ʋu sia ƒe kuɖoɖoti la kplim. Xa ɖe agbe, si le ʋu sia me nɔlawo me la ta, eye nana be nye kpli wo miaɖo ʋudzeƒe la dedie le wò ŋkɔ gã me. Na mazu ɖasefo nawò egbea to nenem luʋɔ, siwo le ʋu sia me la takpɔkpɔ me. Wo nyateƒe kple amenuveve nakpɔ dɔ sia dzi nam ɖaa; to Viwò Yesu Kristo míaƒe avuléla dzi. Amen.


Lo Si Yesu Do Ku Ðe Wainti La Kple Alɔawo Ŋu ( Yohanes 15) | Yesu Ƒe Agbemeŋutinya\nAle Si Woanye Atilɔ Siwo Tsea Ku Kple Yesu Xɔlɔ̃wo\nWAINTI VAVÃ LA KPLE ALƆAWO\nALE SI WOAYI EDZI ANƆ YESU ƑE LƆLƆ̃ LA ME\nYesu le dzi dem ƒo na eƒe apostolo wɔnuteƒeawo le woƒe dzeɖoɖo si me wogblɔ woƒe dzimenyawo na wo nɔewo le la me. Zã tsi, eye anɔ eme be ga wuieve ƒo to eŋu. Azɔ Yesu do lo ʋãme aɖe.\nEdze egɔme ale: “Nyee nye wainti vavã la, eye Fofonyee nye agbledela la.” (Yohanes 15:1) Eƒe lododoa ɖi nya aɖe si wogblɔ ɖi ƒe alafawoe nye ema tso Israel dukɔa, si woyɔ be Yehowa ƒe wainti la ŋu. (Yeremiya 2:21; Hosea 10:1, 2) Ke hã, ɣeyiɣia de be Yehowa nagbe nu le dukɔ ma gbɔ. (Mateo 23:37, 38) Eya ta nya bubu gblɔm Yesu le azɔ. Yesu ye va zu Fofoa ƒe wainti tso esime Mawu tsɔ gbɔgbɔ kɔkɔea si ami nɛ le ƒe 29 K.Ŋ. me. Gake Yesu ɖee fia be menye ye ɖeka ko ŋue wainti la ku ɖo o esi wògblɔ be:\n“Alɔ sia alɔ si le ŋunye, eye metsea ku o la, [Fofonye lãnɛ] ɖa, eye ɖe sia ɖe si tsea ku la, eɖea eŋu, ale be wòatse ku geɖe wu. . . . Ale si ko alɔ la mate ŋu atse ku le eɖokui si o, negbe ɖe wòle wainti la ŋu hafi la, nenema kee miawo hã miate ŋui o, negbe ɖe miewɔ ɖeka kplim hafi. Nyee nye wainti la; miawoe nye alɔawo.”—Yohanes 15:2-5.\nYesu do ŋugbe na eƒe nusrɔ̃la wɔnuteƒeawo be ne yedzo la, yeaɖo kpeɖeŋutɔ si nye gbɔgbɔ kɔkɔe la ɖe wo. Esi apostoloawo kple ame bubuwo xɔ gbɔgbɔ kɔkɔea le ŋkeke 51 megbe la, wova zu wainti la ƒe alɔwo. Eye ele be “alɔawo” katã nawɔ ɖeka kple Yesu. Hena taɖodzinu ka?\nEɖe eme be: “Ame si wɔa ɖeka kplim, eye nye hã mewɔa ɖeka kplii la, ame sia tsea ku geɖe; elabena nye manɔmee la, miate ŋu awɔ naneke kura o.” Eƒe nusrɔ̃la wɔnuteƒe siwo “alɔawo” le tsitre ɖi na la atse ku geɖe, si fia be woasrɔ̃ Yesu ƒe nɔnɔmewo, woaƒo nu tso Mawu Fiaɖuƒea ŋu na amewo veviedodotɔe ahawɔ nusrɔ̃la geɖewo. Ke ne ame aɖe mewɔa ɖeka kple Yesu alo tsea ku o ɖe? Yesu ɖe eme be: “Ne ame aɖe mewɔa ɖeka kplim o la, ele abe atilɔ si wolã ɖa tsɔ ƒu gbe ene.” Ke hã Yesu gagblɔ be: “Ne miewɔ ɖeka kplim, eye nye nyawo kpɔtɔ le mia me la, mibia nu sia nu si miedi, eye ava eme na mi.”—Yohanes 15:5-7.\nYesu gahe susu yi nu si ŋu wòƒo nu tsoe zi eve va yi, si nye eƒe seawo me lelé ɖe asi la dzi. (Yohanes 14:15, 21) Eƒo nu tso mɔ vevi aɖe si dzi eƒe nusrɔ̃lawo ato aɖee afia be yewole esia wɔm la ŋu ale: “Ne mielé nye seawo me ɖe asi la, ekema miayi edzi anɔ nye lɔlɔ̃ la me, abe ale si ko meléa Fofonye ƒe sewo me ɖe asi, eye mekpɔtɔ le eƒe lɔlɔ̃ la me ene.” Gake esia bia nu geɖe wu Yehowa Mawu kple Via lɔlɔ̃. Yesu gblɔ be: “Se si nam mele mie nye be, mialɔ̃ mia nɔewo, abe ale si melɔ̃ mi ene. Lɔlɔ̃ gã wu esia megale ame aɖeke si, be ame natsɔ eƒe agbe aɖo anyi ɖe xɔlɔ̃awo ta o. Ne miewɔa nu siwo ƒe se mede na mi la, ekema xɔ̃nyewoe mienye.”—Yohanes 15:10-14.\nLe gaƒoƒo ʋɛ aɖewo megbe la, Yesu aɖe lɔlɔ̃ si le esi la afia esime wòatsɔ eƒe agbe ana ɖe ame siwo katã xɔa edzi sena la ta. Ele be eƒe kpɔɖeŋua naʋã eyomedzelawo be woawo hã woaɖe ɖokuitsɔtsɔsavɔ ƒe lɔlɔ̃ ma ke afia wo nɔewo. Lɔlɔ̃ sia ana amewo nade dzesi wo abe ale si Yesu gblɔe do ŋgɔ ene be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.”—Yohanes 13:35.\nEle be apostoloawo nade dzesii be Yesu yɔ wo be ‘ye xɔlɔ̃wo.’ Ena wonya nu si tae esi wògblɔ be: “Meyɔa mi be xɔ̃nyewo, elabena nu siwo katã mese tso Fofonye gbɔ la, mena mienya wo.” Ƒomedodo xɔasi ka gbegbee nye esi wònye be woanye Yesu xɔlɔ̃ kplikplikpliwo, eye woanya nya siwo Fofo la gblɔ nɛ! Gake hafi woanɔ ƒomedodo sia me la, ele be woayi edzi “anɔ ku geɖe tsem.” Ne wowɔe nenema la, Yesu gblɔ be, “nu ka kee mieɖabia Fofo la le nye ŋkɔ me o, atsɔe ana mi.”—Yohanes 15:15, 16.\nLɔlɔ̃ si le “alɔawo,” si nye eƒe nusrɔ̃lawo, dome la akpe ɖe wo ŋu woanɔ te ɖe nu siwo ava dzɔ la nu. Exlɔ̃ nu wo be xexea alé fu wo, ke hã efa akɔ na wo be: “Ne xexea lé fu mi la, minyae be etre fulélem. Ne ɖe mienye xexea ƒe akpa aɖe la, anye ne xexea alɔ̃ eya ŋutɔ tɔwo. Ke esi mienye xexea ƒe akpa aɖeke o . . . tae xexea léa fu mi ɖo.”—Yohanes 15:18, 19.\nEsi wòyi edzi le nu si tae xexea alé fu wo me ɖem la, egblɔ be: “Woawɔ nu siawo katã ɖe mia ŋu le nye ŋkɔ la ta, elabena womenya Ame si dɔm ɖa la o.” Yesu ɖee fia be yeƒe nukudɔwo bua fɔ ame siwo lé fu ye la esi wògblɔ be: “Ne ɖe nyemewɔ dɔ siwo ame aɖeke mewɔ kpɔ o la le wo dome o la, anye ne womaɖi nu vɔ̃ ƒe fɔ o; ke azɔ la wokpɔ dɔ siwo mewɔ, eye wolé fu nye kple Fofonye siaa.” Le nyateƒe me la, woƒe fulélea nye nyagblɔɖi me vava.—Yohanes 15:21, 24, 25; Psalmo 35:19; 69:4.\nYesu gado ŋugbe na wo ake be yeaɖo gbɔgbɔ kɔkɔea ɖa. Ŋusẽ triakɔ ma li na eyomedzelawo katã eye ate ŋu akpe ɖe wo ŋu woatse ku geɖe, si nye be ‘woaɖi ɖase.’—Yohanes 15:27.\nLe Yesu ƒe lododoa me la, ame kae nye agbledelaa, ame kae nye wainti la, eye ame kawoe nye alɔawo?\nKu kawoe Mawu di be alɔawo natse?\nAleke Yesu ƒe nusrɔ̃lawo awɔ anye exɔlɔ̃wo, eye nu kae akpe ɖe wo ŋu be woanɔ te ɖe xexea ƒe fuléle nu?


GBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tiv Tshiluba Tsonga Turkish Twi Ukrainian Urdu Vietnamese\nLE XEXEAME godoo la, Yehowa subɔlawo ɖe woƒe nuteƒewɔwɔ na Mawu le ʋu ƒe kɔkɔenyenye ƒe nya la me fia. (Dɔwɔwɔwo 15:28, 29) Dɔla nuteƒewɔla kple aɖaŋudzela ƒe ha la na kpekpeɖeŋu si hiã Kristotɔwo ƒe nɔviwo ƒe habɔbɔa. (Mateo 24:45-47) Na míakpɔ emetsonuwo ɖa le Philippines.\nAlɔdzedɔwɔƒe si le Philippines ka nya ta be: “Le ƒe 1990 me la, wona nyanya mí be Brooklyn Betel ƒe amedɔdɔ aɖewo ava wɔ numedzrokpekpe le Philippines. Wokpe nɔviwo tso alɔdzedɔwɔƒe geɖewo le Asia, siwo dometɔ aɖewoe nye Korea, Taiwan, kple Hong Kong. Tameɖoɖoa enye be woaɖo Atikewɔwɔ Ŋuti Nyatakakanalawo le woƒe alɔdzedɔwɔƒewo tsɔ kpe ɖe ɖoɖowɔwɔ ɖe Kɔdzi Kadododzikpɔkɔmitiwo ŋu. Le Philippines la, woɖo kɔmitiawo ɖe dugã ene me le gɔmedzedzea.” Kɔmitiawo adze agbagba be yewoayi aɖadi ɖɔkta siwo awɔ nu kple mí aduadu le Kristotɔwo ƒe ʋumadomadonya me. Gakpe ɖe eŋu la, woakpe ɖe nɔviawo ŋu ne woɖo xaxa me le ʋumadomado ƒe nya la me.\nWotia Remegio be wòasubɔ le Kɔdzi Kadododzikpɔkɔmitia me le Baguio. Esi ɣeyiɣiawo va le yiyim la, ɖɔktawo va le dzesi dem viɖe siwo le dɔ sia wɔwɔ me. Remegio ɖo ŋku alesi ɖɔkta aɖewo do go kple Kɔdzi Kadododzikpɔkɔmitia gbeɖeka be yewoanya alesi yewoakpɔ Ðasefo siwo nye dɔnɔ siwo medoa ʋu o la gbɔ. Remegio gblɔ be: “Ðɔktawo va dze nyabiabia gɔme, gake metsi dzodzodzoe elabena woƒe atikewɔwɔ me nyagbewo zazã me mekɔna nam o.” Edo gbe ɖa na Yehowa be wòakpe ɖe ye ŋu le kuxi sia gbɔ kpɔkpɔ me. Remegio yi eƒe nyaa dzi gblɔ be: “Le biabia ɖesiaɖe megbe la, ɖɔkta bubuwo doa asi ɖe dzi gblɔa alesi wokpɔ nya ma ƒomevi aɖe gbɔe.” Remegio kpɔ dzidzɔ ɖe kpekpeɖeŋua ta, vevietɔ kple susu be nyabiabia kple ŋuɖoɖo ƒe wɔnaa xɔ gaƒoƒo eve sɔŋ.\nKɔmiti 21 ye le dukɔa me godoo fifia, si me nɔviŋutsu 77 le subɔsubɔm le. Danilo, amesi nye Ðasefo eye wònye ɖɔkta gblɔ be: “Ðɔktawo de dzesii le woƒe dɔnɔ Ðasefowo ŋu be habɔbɔ aɖe si tsɔa ɖe le eme na wo vevie ye le megbe na wo.” Ðɔkta aɖe menɔ lɔlɔ̃m le gɔmedzedzea me be yeawɔ dɔ na nɔviŋutsu aɖe ʋudodo manɔmee o. Ke hã nɔviŋutsua lé eƒe nyametsotso me ɖe asi sesĩe. Wowɔ dɔa nɛ eye wòdze edzi nyuie. Atikewɔwɔ Ŋuti Nyatakakanalawo gblɔ be: “Nɔviŋutsua ƒe hayahaya wɔ nuku na ɖɔkta la ŋutɔ. Egblɔ be: ‘Le nusia si teƒe mekpɔ ta la, ne eva eme be miaƒe hametɔ aɖe hiã amekoko ʋumanɔmee sia tɔgbe la, malɔ̃ faa be mawɔ dɔ nɛ.’”\nƉoe Ɖe Amewo Ɖoe Ɖe Amewo Kpekpeɖeŋunana le Ʋu ƒe Kɔkɔenyenye ƒe Nya me Léle Ðe Asi Me\nw03 5/1 axa 13


Srɔ̃ Yesu Ƒe Ðokuibɔbɔ Kple Dɔmetɔtrɔ | Nusɔsrɔ̃\nGBE BUBU Afrikaans Cakchiquel Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\n“Kristo . . . kpe fu le mia ta, eye wògblẽ kpɔɖeŋu ɖi na mi, be miadze yeƒe afɔɖoƒewo yome pɛpɛpɛ.”—1 PETRO 2:21.\nNu ka tae Yesue nye ame nyuitɔ kekeake si míasrɔ̃?\nAleke nàte ŋu asrɔ̃ Yesu ƒe ɖokuibɔbɔ?\nAleke nàte ŋu asrɔ̃ Yesu ƒe dɔmetɔtrɔ?\n1. Ne míesrɔ̃ Yesu la, nu ka tae esia ate mí ɖe Yehowa ŋu?\nZI GEÐE la, míedzea agbagba be míasrɔ̃ ame siwo ƒe nu dzɔa dzi na mí. Le ame siwo katã nɔ anyigba dzi kpɔ dome la, Yesu Kristoe nye ame nyuitɔ kekeake si míasrɔ̃. Nu ka tae? Gbe ɖeka Yesu gblɔ be: “Ame si kpɔm la, ekpɔ Fofo la hã.” (Yohanes 14:9) Yesu gblɔ esia, elabena esrɔ̃ Fofoa ƒe nɔnɔme pɛpɛpɛ. Eya ta ne míesrɔ̃ nu tso Yesu ŋu la, ke efia be míele nu srɔ̃m tso Yehowa ŋu. Eye ne míesrɔ̃ Yesu la, míetena ɖe Yehowa, si nye Ŋusẽtɔ gãtɔ le dziƒo kple anyigba dzi la ŋu. Bubu gã ka gbegbee nye esi!\n2, 3. (a) Nu ka tae Yehowa ɖe nu geɖe fia mí ku ɖe Yesu ƒe agbenɔnɔ ŋu, eye nu kae mía Mawu la le mɔ kpɔm be míawɔ? (b) Nu kawo mee míadzro le nyati sia kple esi kplɔe ɖo me?\n2 Yehowa ɖe nu geɖe fia mí ku ɖe Yesu ƒe agbenɔnɔ ŋu le Biblia me. Nu ka tae? Elabena mía Mawu la di be míanya ye Via nyuie, ale be míate ŋu asrɔ̃ eƒe nɔnɔme pɛpɛpɛ. (Xlẽ 1 Petro 2:21.) Le Biblia me la, wotsɔ kpɔɖeŋu si Yesu ɖo ɖi na mí la sɔ kple afɔɖoƒewo. Nu kae esia fia? Yehowa di be míadze ye Via ƒe afɔɖoƒewo yome, si fia be míasrɔ̃ Yesu ƒe nuwɔna le go sia go me. Gake esi Yesu ya de blibo ta la, Yehowa mele mɔ kpɔm be míasrɔ̃ ye Via le mɔ si de blibo nu o. Ke boŋ Mawu di be míawɔ míaƒe ŋutete katã asrɔ̃ Yesu.\n3 Na míadzro Yesu ƒe nɔnɔme nyuiawo dometɔ aɖewo me kpɔ. Le nyati sia me la, míadzro eƒe ɖokuibɔbɔ kple dɔmetɔtrɔ me. Le nyati si kplɔe ɖo me la, míadzro eƒe dzideƒo kple nugɔmesese me. Míaɖo nyabiase etɔ̃ ŋu le nɔnɔme ɖe sia ɖe gome: Nu kae nɔnɔmea fia? Aleke Yesu ɖee fiae? Aleke míate ŋu asrɔ̃ eyama?\nYESU BƆBƆ EÐOKUI\n4. Nu kae ɖokuibɔbɔ fia?\n4 Nu kae nye ɖokuibɔbɔ? Dadala geɖe susuna be ɖokuibɔbɔ nye gbɔdzɔgbɔdzɔ ƒe dzesi, alo be enye kpeɖodzi be dzi mele ame aɖe ƒo o. Gake ɖe esia nye nyateƒea? Le nyateƒe me la, ɖokuibɔbɔ bia be ame nasẽ ŋu eye dzi nanɔ eƒo. Ðokuibɔbɔ fia be ame nagado eɖokui ɖe dzi alo anye dadala o. Le Biblia me la, woagate ŋu aɖe “ɖokuibɔbɔ” gɔme be tamebɔbɔɖeanyi. (Filipitɔwo 2:3) Hafi míate ŋu abɔbɔ mía ɖokui la, ele be susu nyuitɔ nanɔ mía si ku ɖe mía ɖokui ŋu. Le kpɔɖeŋu me, Biblia gɔmeɖegbalẽ aɖe gblɔ be: “Ðokuibɔbɔ fia be míanya ale si gbegbe míenye ame bɔbɔɖeanyiwo le Mawu ŋkume.” Azɔ hã, ne míebɔbɔa mía ɖokui la, míase le mía ɖokui me be míenyo wu ame bubuwo o. (Romatɔwo 12:3) Menɔa bɔbɔe na amegbetɔ madeblibowo be woaɖe nɔnɔme sia afia o. Gake míate ŋu asrɔ̃ ɖokuibɔbɔ ne míedea ŋugble le Yehowa ƒe gãnyenye ŋu hesrɔ̃a Yesu ƒe kpɔɖeŋu.\nNe míebɔbɔa mía ɖokui la, míase le mía ɖokui me be míenyo wu ame bubuwo o\n5, 6. (a) Ame kae nye Mixael, mawudɔlawo ƒe tatɔ la? (b) Aleke Mixael bɔbɔ eɖokui?\n5 Aleke Yesu bɔbɔ eɖokui? Tso tititi la, Mawu ƒe Vi la bɔbɔ eɖokui—esime wònye mawudɔla triakɔ le dziƒo kple esime wònye ame deblibo le anyigba dzi siaa. Na míakpɔ esia ƒe kpɔɖeŋu ʋɛ aɖewo ɖa.\n6 Eƒe nɔnɔme. Biblia-gbalẽ si nye Yuda ƒo nu tso nane si dzɔ do ŋgɔ na Yesu ƒe anyigbadzivava ŋu. (Xlẽ Yuda 9.) “Nya aɖe ɖo” mawudɔlawo ƒe tatɔ Mixael, si nye Yesu, “kple Abosam dome,” eye “wònɔ nya hem” kple vɔ̃ɖitɔ ma “le Mose ƒe ŋutilã ŋu.” Esi Mose ku la, Yehowa ɖii ɖe afi si ame aɖeke mate ŋu akpɔ o. (5 Mose 34:5, 6) Ðewohĩ Abosam di be yeazã Mose ƒe kukua atsɔ ate Israel-viwo kpɔ be woaƒo wo ɖokui ɖe alakpasubɔsubɔ me. Nu ka kee Abosam ɖo be yeawɔ hafi o, Mixael xe mɔ nɛ dzideƒotɔe. Numekugbalẽ aɖe gblɔ be, nya siwo nye “nya aɖe ɖo” wo dome kple “wònɔ nya hem” la kuna ɖe “nyahehe le ʋɔnu” hã ŋu, eye esia ate ŋu afia be “Mixael ‘tɔ gbe Abosam be medze’ atsɔ Mose ƒe ŋutilã o.” Ke hã mawudɔlawo ƒe tatɔ la nyae be seɖoƒe li na yeƒe ŋusẽ. Eya ta egblẽ nyaa ɖe Yehowa, Ʋɔnudrɔ̃la Gãtɔ, ame si ko si gome le be wòadrɔ̃ ʋɔnu Satana la si me. Yesu ƒe ɖokuibɔbɔa ɖe dzesi vavã!\nYesu bɔbɔ eɖokui heɖo to Yehowa le nu sia nu me, “yi ɖase keke ku me ke” gɔ̃ hã\n7. Aleke Yesu bɔbɔ eɖokui le eƒe nuƒoƒo kple agbenɔnɔ siaa mee?\n7 Eƒe nuƒoƒo. Esime Yesu nɔ anyigba dzi la, eƒe ɖokuibɔbɔ ɖe dzesi le nya siwo wògblɔ kple nu siwo wòwɔ me. Yesu medi gbeɖe be yeahe amewo ƒe susu ava ye ɖokui dzi dzodzro o. Ke boŋ edi be woatsɔ ŋutikɔkɔea katã ana ye Fofo. (Marko 10:17, 18; Yohanes 7:16) Medzɔ kpɔ be Yesu gblɔ nya si ana eƒe nusrɔ̃lawo nase le wo ɖokui me be eda yewo ɖe anyi alo be yewomele ɖeke me o. Ke boŋ ekafu wo ɖe woƒe nɔnɔme nyuiwo ta tsɔ ɖee fia be yedea bubu wo ŋu eye yeka ɖe wo dzi. (Luka 22:31, 32; Yohanes 1:47) Eƒe nuwɔnawo. Yesu meli kɔ kesinɔnuwo ɖi na eɖokui o, ke boŋ enɔ agbe tsɛ. (Mateo 8:20) Elɔ̃ faa wɔ dɔ tsɛ siwo ame bubuwo medi be yewoawɔ o. (Yohanes 13:3-15) Azɔ hã eɖo to Mawu, eye wòto esia dzi ɖo ɖokuibɔbɔ ƒe kpɔɖeŋu deblibo ɖi. (Xlẽ Filipitɔwo 2:5-8.) Yesu mele abe dadala siwo gbea toɖoɖo la ene o, ke boŋ ebɔbɔ eɖokui heɖo to Yehowa le nu sia nu me, “yi ɖase keke ku me ke” gɔ̃ hã. Eme kɔ ƒãa be Yesu, Amegbetɔvi la, ‘bɔbɔ eɖokui ɖe anyi le dzi me.’—Mateo 11:29.\nSRƆ̃ YESU ƑE ÐOKUIBƆBƆ\n8, 9. Aleke míaɖee afia be míebɔbɔa mía ɖokui?\n8 Aleke míate ŋu asrɔ̃ Yesu ƒe ɖokuibɔbɔ? Le nɔnɔme si míeɖena fiana me. Ne míebɔbɔa mía ɖokui la, míanyae be míaƒe ŋusẽ se ɖe afi aɖe ko. Eya ta míenya be míekpɔ mɔ adrɔ̃ ʋɔnu ame bubuwo o. Míahe nya ɖe wo ŋu alo abu susu gbegblẽ ɖe woƒe nuwɔnawo ŋu o. (Luka 6:37; Yakobo 4:12) Ðokuibɔbɔ kpena ɖe mía ŋu be míagawɔ “nu dzɔdzɔe vivivo” o. Esia fia be míabu mía ɖokui be míenyo wu ame siwo si ŋutete alo mɔnukpɔkpɔ siwo su mía si mele o la o. (Nyagblɔla 7:16) Hamemetsitsi siwo bɔbɔa wo ɖokui la mebunɛ be yewonyo wu yewo nɔviwo o. Ke boŋ alẽkplɔla lɔ̃ame siawo bua “ame bubuwo be wonye gã wu” yewo, si fia be wobua ame bubuwo be wole vevie wu yewo.—Filipitɔwo 2:3; Luka 9:48.\n9 Bu Nɔviŋutsu W. J. Thorn, si zu dzikpɔla mɔzɔla le ƒe 1894 me ŋu kpɔ. Le ƒe geɖe megbe la, wokpee wòva nɔ dɔ wɔm le habɔbɔa ƒe agble la ƒe koklonyiƒe si le New York ƒe dzigbe gome. Ɣesiaɣi si wòwɔ na Nɔviŋutsu Thorn be ele be yeanɔ dɔ si le vevie wu wɔm la, egblɔna na eɖokui be: “Wò ʋuʋudedi dzro. Nu kae le asiwò si ta nànɔ adegbe ƒom?” (Xlẽ Yesaya 40:12-15.) Ðokuibɔbɔ ka gbegbee nye esi!\n10. Aleke míate ŋu aɖee afia le míaƒe nuƒoƒo kple agbenɔnɔ me be míebɔbɔa mía ɖokui?\n10 Míaƒe nuƒoƒo. Ne míebɔbɔa mía ɖokui vavã la, adze le ale si míeƒoa nu na amewoe me. (Luka 6:45) Ne míele nu ƒom na amewo la, míanɔ susu hem anɔ mɔnukpɔkpɔ siwo su mía si kple nu siwo míete ŋu wɔ la dzi yim o. (Lododowo 27:2) Ke boŋ míanɔ mía nɔviwo kafum ɖe woƒe dɔ nyuiwo ta, eye míaƒe susu anɔ woƒe nɔnɔme nyuiwo kple woƒe ŋutetewo ŋu. (Lododowo 15:23) Míaƒe nuwɔnawo. Kristotɔ siwo bɔbɔa wo ɖokui la medzea agbagba be yewoaxɔ ŋkɔ le xexe sia me o. Womedia nu gã o, eye wowɔa dɔ tsɛwo gɔ̃ hã, ale be woate ŋu awɔ woƒe ŋutete katã le Yehowa subɔsubɔ me. (1 Timoteo 6:6, 8) Ke hã toɖoɖoe nye mɔ vevitɔ si dzi míeɖenɛ fiana le be míebɔbɔa mía ɖokui. Ebia ɖokuibɔbɔ be ‘míaɖo to ame siwo le ŋgɔ xɔm’ le hamea me ahazɔ ɖe mɔfiame siwo tso Yehowa ƒe habɔbɔa gbɔ la dzi.—Hebritɔwo 13:17.\nYESU ƑE DƆME TRƆNA ÐE AME ŊU\n11. Nu kae nye dɔmetɔtrɔ?\n11 Nu kae nye dɔmetɔtrɔ? Nya “dɔmetɔtrɔ” hea susu yia tufafa kple ɖetsɔtsɔ le eme na amewo dzi. Dɔmetɔtrɔ nye lɔlɔ̃ɖeɖefia, eye wòdo ƒome kple nɔnɔmewo abe veveseɖeamenu kple nublanuikpɔkpɔ ene. Biblia gblɔ tso Yehowa kple Yesu siaa ŋu be woɖea dɔmetɔtrɔ gã kple lɔlɔ̃ fiana. (Luka 1:78; 2 Korintotɔwo 1:3; Filipitɔwo 1:8) Biblia ŋuti numekugbalẽ aɖe gblɔ be, dɔmetɔtrɔ yi ŋgɔ wu vevesese ɖe ame nu ko. Egblɔ be dɔmetɔtrɔ bia be míaƒe “ɖetsɔlemea naʋã mí míaɖe afɔ ahana kpekpeɖeŋu,” si fia be míawɔ nane si ahe gbɔdzɔe vɛ na amewo. Dɔmetɔtrɔ nye nɔnɔme si ʋãa ame be wòawɔ nane atsɔ ana be nuwo naka ɖe eme na ame bubuwo.\n12. Nu kae ɖee fia be amewo ƒe nu wɔ nublanui na Yesu, eye nu kae eƒe dɔmetɔtrɔ ʋãe wòwɔ?\n12 Aleke Yesu ƒe dɔme trɔ ɖe amewo ŋui? Esia dze le eƒe seselelãme kple nuwɔna me. Amewo ƒe nu wɔ nublanui na Yesu. Esi Yesu kpɔ be ye xɔlɔ̃ Maria kple ame bubuwo le Lazaro ƒe ku fam la, eya hã fa avi kpli wo. (Xlẽ Yohanes 11:32-35.) Eye dɔmetɔtrɔ si ʋãe wòfɔ ahosi aɖe viŋutsu ɖe tsitre la kee ʋãe wòfɔ Lazaro hã ɖe tsitre. (Luka 7:11-15; Yohanes 11:38-44) Yesu ƒe dɔmetɔtrɔ sia anya ʋu mɔnukpɔkpɔ ɖi na Lazaro be wòava nɔ agbe le dziƒo. Do ŋgɔ la, Yesu kpɔ ameha gã aɖe, eye woƒe “nu wɔ nublanui nɛ.” Eƒe dɔmetɔtrɔ ʋãe ‘wòfia nu geɖe wo.’ (Marko 6:34) Aleke gbegbe eƒe nufiafiawo aɖe vi na ame siwo nɔ agbe ɖe enu lae nye esi! Menye seselelãme dzro koe Yesu ƒe dɔmetɔtrɔ nye o. Ke boŋ eƒe dɔmetɔtrɔ ʋãe wòkpe ɖe ame siwo hiã kpekpeɖeŋu la ŋu.—Mateo 15:32-38; 20:29-34; Marko 1:40-42.\n13. Aleke Yesu ɖe dɔmetɔtrɔ fia le nuƒoƒo na amewo me? (Kpɔ nɔnɔmetata si le nyati sia ƒe gɔmedzedze.)\n13 Egblɔ nya fadzinamewo. Yesu ƒe dɔmetɔtrɔ ʋãe wòƒo nu na amewo veveseɖeamenutɔe, vevietɔ ame siwo wote ɖe anyi. Apostolo Mateo he susu yi nya si Yesaya gblɔ ɖi le Yesu ŋu dzi. Yesaya gblɔ be: “Maɖe aƒla si ŋe vɔ kloe la ɖa le enu o, eye matsi ɖovu bibi si le tsitsim la o.” (Yesaya 42:3; Mateo 12:20) Nu kae nya ma fia? Yesu meƒo nu na amewo ameŋumabumabutɔe o. Ke boŋ egblɔ nya siwo ana amewo ƒe dzi nadze eme. Eɖe gbeƒã gbedeasi si na mɔkpɔkpɔ “ame siwo ƒe dzi gbã.” (Yesaya 61:1) Ekpe ame siwo ‘le dagbadagbam, eye agba le wo wum’ la be woava ye gbɔ ale be woakpɔ “gbɔdzɔe.” (Mateo 11:28-30) Eka ɖe edzi na eƒe nusrɔ̃lawo be Mawu tsɔ ɖe le eme na esubɔlawo dometɔ ɖe sia ɖe vevie, ‘ɖevi suewo’ alo ame siwo xexea mebuna ɖe ɖeke me o la gɔ̃ hã.—Mateo 18:12-14; Luka 12:6, 7.\n14. Aleke míate ŋu ase veve ɖe amewo nui?\n14 Aleke míate ŋu asrɔ̃ Yesu ƒe dɔmetɔtrɔ? Ele be míase veve ɖe amewo nu. Biblia gblɔ na mí be míado “dɔmetɔtrɔ ƒe veveseɖeamenu,” ne menye nenemae míele le dzɔdzɔme nu o gɔ̃ hã. Nɔnɔme sia nye “amenyenye yeye” si Yehowa di tso Kristotɔwo katã si be woatu ɖo la ƒe akpa aɖe. (Xlẽ Kolosetɔwo 3:9, 10, 12.) Aleke míate ŋu aɖe nɔnɔme sia afiae? Biblia gblɔ be: ‘Miʋu miaƒe dziwo me gbadzaa.’ (2 Korintotɔwo 6:11-13) Ne ame aɖe le eƒe dzimenyawo alo nu siwo le fu ɖem nɛ gblɔm na wò la, ɖo to nyuie. (Yakobo 1:19) Bia ɖokuiwò be: ‘Ne nyee le nɔnɔme sia me ɖe, aleke mase le ɖokuinye me? Nu kae madi be woawɔ nam?’—1 Petro 3:8.\n15. Nu kae míate ŋu awɔ atsɔ akpe ɖe ame siwo le nu xam alo le fu kpem ŋu?\n15 Míawɔ nu le dɔmetɔtrɔ me. Dɔmetɔtrɔ aʋã mí míakpe ɖe amewo ŋu, vevietɔ ame siwo le nu xam alo le fu kpem. Aleke míate ŋu akpe ɖe wo ŋu? Romatɔwo 12:15 gblɔ be: “Mifa avi kple ame siwo le avi fam.” Zi geɖe la, nu si amewo hiã koŋue nye akɔfafa, ke menye nyawo gbɔ kpɔkpɔ o. Wohiã xɔlɔ̃ si tsɔ ɖe le eme na wo, si aɖo to wo. Nɔvinyɔnu aɖe si nɔviwo fa akɔ na le vianyɔnu ƒe ku megbe la gblɔ be, “Ne xɔlɔ̃wo va gbɔnye va fa avi kplim la, efaa akɔ nam ale gbegbe.” Míeɖea dɔmetɔtrɔ fiana ne míewɔ nu ŋutɔŋutɔwo tsɔ kpe ɖe amewo ŋu. Ðewohĩ nanewo gblẽ le ahosi aɖe ƒe aƒe me si wòle be woadzra ɖo nɛ. Alo ɖewohĩ Kristotɔ tsitsi aɖe li si hiã kpekpeɖeŋu be wòate ŋu ade kpekpeawo, ayi gbeadzi, alo ayi aɖakpɔ ɖɔkta. Dɔmenyonu sue aɖe si míawɔ na ame aɖe la gɔ̃ hã ate ŋu aɖe vi geɖe. (1 Yohanes 3:17, 18) Mɔ vevitɔ si nu míaɖe dɔmetɔtrɔ afia lee nye be míawɔ geɖe le gbeƒãɖeɖe nya nyuia me ale si míate ŋui. Esiae nye mɔ nyuitɔ kekeake si nu míakpe ɖe dzinyuitɔwo ŋu le!\nÐe nètsɔa ɖe le eme na nɔviwòwo vavã? (Kpɔ memama 15)\n16. Nya kae míate ŋu agblɔ atsɔ ade dzi ƒo na ame siwo lé blanui?\n16 Míagblɔ nya fadzinamewo. Míaƒe dɔmetɔtrɔ ɖe amewo ŋu aʋã mí ‘míafa akɔ na ame siwo lé blanui.’ (1 Tesalonikatɔwo 5:14) Nya kae míate ŋu agblɔ atsɔ ade dzi ƒo na wo? Míate ŋu ana woanya ale si gbegbe míetsɔ ɖe le eme na woe. Míate ŋu akafu wo ahahe woƒe susu ayi woƒe nɔnɔme nyuiwo kple woƒe ŋutetewo dzi. Míate ŋu aɖo ŋku edzi na wo be, Yehowae kpe ɖe wo ŋu woke ɖe nyateƒea ŋu, si fia be woxɔ asi le eŋkume. (Yohanes 6:44) Míate ŋu aka ɖe edzi na wo be, Yehowa tsɔ ɖe le eme na esubɔla siwo ƒe “dzi gbã gudugudu” kple esiwo ƒe “gbɔgbɔ woƒo ƒu anyi” la vevie. (Psalmo 34:19) Nya fadziname siwo míagblɔ veveseɖeamenutɔe la ate ŋu ana gbɔdzɔe geɖe ame siwo hiã akɔfafa.—Lododowo 16:24.\n17, 18. (a) Aleke Yehowa kpɔa mɔ be hamemetsitsiwo nawɔ nu ɖe yeƒe alẽwo ŋui? (b) Nu ka mee míadzro le nyati si kplɔe ɖo me?\n17 Hamemetsitsiwo, Yehowa le mɔ kpɔm be miawɔ nu ɖe yeƒe alẽwo ŋu le lɔlɔ̃ me. (Dɔwɔwɔwo 20:28, 29) Miɖo ŋku edzi be miaƒe agbanɔamedzie wònye be miafia nu eƒe alẽwo, ade dzi ƒo na wo ahana woƒe dzi nadze eme. (Yesaya 32:1, 2; 1 Petro 5:2-4) Eya ta hamemetsitsi si ƒe dɔme trɔna ɖe ame ŋu eye wòsea veve ɖe ame nu la madze agbagba be yeanɔ nu ɖom na ye nɔviwo, si fia be, wòanɔ se dem na wo, alo ana woƒe dzi nabu fɔ wo ale be woawɔ nu si mele woƒe ŋutete me o. Ke boŋ hamemetsitsi adi be ye nɔviwo nakpɔ dzidzɔ ŋutɔŋutɔ, eye ekana ɖe edzi be woƒe lɔlɔ̃ na Yehowa aʋã wo woawɔ woƒe ŋutete katã le Mawu subɔsubɔ me.—Mateo 22:37.\n18 Ne míeyi edzi le ŋugble dem le Yesu ƒe ɖokuibɔbɔ kple dɔmetɔtrɔ ŋu la, esia aʋã mí be míasrɔ̃ eyama. Le nyati si kplɔe ɖo me la, míadzro ale si míate ŋu asrɔ̃ Yesu ƒe dzideƒo kple nugɔmesese me.\nÐokuibɔbɔ: Efia be ame nagado eɖokui ɖe dzi o. Ðokuibɔbɔ bia be ame nasẽ ŋu eye dzi nanɔ eƒo. Míate ŋu asrɔ̃ ɖokuibɔbɔ ne míedea ŋugble le Yehowa ƒe gãnyenye ŋu hesrɔ̃a Yesu ƒe kpɔɖeŋu\nDɔmetɔtrɔ: Enye lɔlɔ̃ɖeɖefia, eye wòdo ƒome kple nɔnɔmewo abe veveseɖeamenu kple nublanuikpɔkpɔ ene. Ne míaƒe dɔme trɔna ɖe amewo ŋu la, menye ɖeko míase veve ɖe wo nu o, ke aʋã mí hã be míawɔ nane atsɔ ana be nuwo naka ɖe eme na wo


Biblica® Se aɖeke mebla Biblia zazã o Agbenya La™ Romatɔwo 1\n1 Nye Paulo, Yesu Kristo ƒe dɔla, ame si wotia be wòanye mawunyadɔgbedela, eye wodɔe be wòaɖe gbeƒã Mawu ƒe nyanyui la. 2 Mawu do Nyanyui sia ŋugbe xoxoxo to eƒe nyagblɔɖilawo dzi le Ŋɔŋlɔ Kɔkɔeawo me, 3 tso Via, Yesu Kristo, ame si va xexea me abe amegbetɔ ene, eye wodzii abe David ƒe tɔgbuiyɔvi ene la ŋu. 4 To Via, Yesu Kristo, ƒe tsitretsitsi me la, Mawu fia be eyae nye Mawu ƒe Vi ŋusẽtɔ la, eye Mawu ŋutɔ ƒe nɔnɔme kɔkɔe la le eme. 5 Azɔ la, to Yesu Kristo me la, wokɔ Mawu ƒe dɔmenyo ɖe mí nu vɔ̃ wɔla madzemadzewo dzi, eye azɔ la, ele mía dɔm ɖe xexea me be míagblɔ nu gã siwo Mawu wɔ na xexea me la na ame siwo menye Yudatɔwo o la katã le afi sia afi, ale be woawo hã naxɔ edzi ase, eye woaɖo toe. 6 Eye miawo hã miele ame siwo woyɔ be woanye Yesu Kristo tɔwo la dome.\n7 Mi ame siwo katã le Roma, siwo nye Mawu ƒe lɔlɔ̃tɔwo, kple ame kɔkɔe siwo woyɔ la,\nAmenuveve kple ŋutifafa tso Mawu, mía Fofo kple Aƒetɔ Yesu Kristo gbɔ na mi katã.\nPaulo di vevie be yeayi Roma\n8 Gbã la, medaa akpe na nye Mawu to Yesu Kristo dzi le mi katã ta, elabena amewo le ɖase ɖim le xexea me godoo tso miaƒe xɔse ŋu. 9 Mawu nya ale si medoa gbe ɖa enuenu ɖe mia tae. Metsɔa miawo kple miaƒe hiahiãwo yia gbedodoɖa me zã kple keli na ame si mesubɔna kple nye ŋusẽ katã, eye megblɔa Nyanyui la tsoa Via ŋu na ame bubuwo. 10 Medoa gbe ɖa na Mawu be makpɔ mɔnu, ne Mawu lɔ̃ la, be mava mia gbɔ mlɔeba.\n11 Mele didim vevie be mava kpɔ mi ɖa ale be matsɔ gbɔgbɔmenunana aɖewo ado ŋusẽ mi, 12 ale be nye kple miawo siaa míado ŋusẽ mía nɔewo ƒe xɔse. 13 Nɔvinye lɔlɔ̃awo, medi be mianya be meɖoe zi geɖe be mava kpɔ mi ɖa, ale be mate ŋu awɔ dɔ le mia dome, eye makpɔ kutsetse nyui siwo ado tso eme abe ale si mewɔ le ame siwo menye Yudatɔwo o la dome ene, gake esia mete ŋu dze edzi o.\n14 Enye nye dɔdeasi be magblɔ nyanyui la na Grikitɔwo kple ame siwo menye Grikitɔwo o la, na nunyalawo kple bometsilawo siaa. 15 Eya ta medi vevie be magblɔ nyanyui la na mi ame siwo le Roma hã.\n16 Elabena nyanyui si tso Kristo ŋuti la mekpea ŋu nam o. Eyae nye Mawu ƒe ŋusẽ si nana be ame sia ame si xɔ Kristo dzi se la nakpɔ xɔxɔ. Gbã la, wogblɔ nya siawo na Yudatɔwo ɖeɖe ko, emegbe la, wogblɔe na ame siwo menye Yudatɔwo o la hã. 17 Nyanyui sia ɖe Mawu ƒe dzɔdzɔenyenye fia, dzɔdzɔenyenye si vana to xɔse me tso gɔmedzedze va se ɖe nuwuwu abe ale si Ŋɔŋlɔ Kɔkɔe la gblɔe ene be, “Ame dzɔdzɔe anɔ agbe to xɔse me.”\nMawu ƒe dɔmedzoe ɖe amegbetɔ ŋu\n18 Woɖe Mawu ƒe dɔmedzoe ɖe go tso dziƒo ɖe amegbetɔ ƒe mawumavɔmavɔ̃ kple vɔ̃ɖivɔ̃ɖinyenye katã ŋu, ame siwo tea nyateƒe la ɖe to, to woƒe vɔ̃ɖivɔ̃ɖi me. 19 Elabena woɖe nu si wòle be woanya tso Mawu ŋu la me na wo keŋ. 20 Elabena tso xexea me ƒe gɔmedzedzea me la, Mawu ƒe nɔnɔme siwo womekpɔna kple ŋku o, esiwo nye eƒe ŋusẽ mavɔ kple eƒe mawunyenye la me kɔ na wo ƒãa. Wose esia gɔme to eƒe nuwɔwɔwo me, be taflatsedodo naganɔ ame aɖeke si o.\n21 Togbɔ be wonya Mawu hã la, womesubɔnɛ alo daa akpa nɛ abe Mawu ene o ke boŋ woƒe tamesusuwo zu nu dzodzro, eye woƒe dzi manyanu la me do viviti. 22 Togbɔ be wobu be yewonye nunyalawo hã la, wonye bometsilawo boŋ, 23 elabena wotsɔ Mawu makumaku la ƒe ŋutikɔkɔe ɖɔli aklamakpakpɛwo be wòanɔ abe amegbetɔ, dziƒoxeviwo kple lã afɔenewo kple nutatawo tɔ ene.\n24 Eya ta, le woƒe dzi vɔ̃ɖiwo ƒe didi nu la, Mawu tsɔ wo de asi na ahasiwɔwɔ ƒe makɔmakɔnyenye be woado ŋunyɔ woƒe ŋutilãwo kple wo nɔewo. 25 Wotsɔ Mawu ƒe nyateƒe la ɖɔli aʋatsoe; wosubɔa nuwɔwɔwo, eye wodea ta agu na wo wu wo Wɔla, ame si wòle be woakafu tegbetegbe. Amen.\n26 Le esia ta Mawu tsɔ wo de asi na dzodzro vɔ̃wo; woƒe nyɔnuwo gɔ̃ hã tsɔ nu siwo menye dzɔdzɔmenuwo o la ɖɔli dzɔdzɔmenuwoe le gbɔdɔdɔnyawo gome. 27 Nenema ke woƒe ŋutsuwo hã ɖe asi le dzɔdzɔme ƒe kadodo si le ŋutsu kple nyɔnu dome la ŋu, eye woƒe lãme fiena ɖe wo nɔewo ŋu. Ale ŋutsu wɔa ŋunyɔnu kple ŋutsu bubuwo. Ale woxɔa woƒe ŋukpenanuwo ƒe fetu ɖe woƒe ŋutilã me.\n28 Gawu la, esi wosusui be mehiã be woalé sidzedze Mawu me ɖe asi o ta la, Mawu ɖe asi le woƒe susu ŋu na bometsitsi be woawɔ nu si mele be woawɔ o. 29 Ale wo ameawo me yɔ fũu kple vɔ̃ɖivɔ̃ɖi ɖe sia ɖe ƒomevi, nu tovo wɔwɔ, ŋukeklẽ kple gbɔ̃ɖiɖi ame ɖokui. Nenema ke ŋuʋaʋã, hlɔ̃dodo, dzrewɔwɔ, beble kple vɔ̃ediname hã yɔ wo me fũu. Wonye amenyagblɔlawo, 30 ameŋugblẽlawo, ame siwo léa Mawu ɖe ke me, amemabulawo, dadalawo, adegbe ƒuƒlu ƒolawo, ame siwo toa nu gbegblẽ yeyewo wɔwɔ vanɛ, ame siwo meɖoa to wo dzilawo o. 31 Wonye numanyalawo, dzimaxɔsetɔwo, nublanuimakpɔlawo kple tamesesẽtɔwo. 32 Togbɔ be wonya nu le Mawu ƒe sedede dzɔdzɔe la ŋu be ame siwo wɔa nenem nu siawo tɔgbi dze na ku hã la, womeyi nu sia nu wɔwɔ dzi ɖeɖe ko o, ke boŋ woda asi ɖe ame siwo wɔnɛ hã tɔ dzi.


Ale Si Yesu Wɔ Nu Ðe Anyidɔlélawo Ŋu | Srɔ̃gbegbe Le Biblia-ŋlɔɣiwo\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Wolaita Xhosa Yoruba Zulu\nNu kae ɖe dzesi le ale si Yesu wɔ nu ɖe anyidɔlélawo ŋui ŋu?\nBlema Yudatɔwo vɔ̃na na anyidɔ si ƒomevi bɔ le Biblia-ŋlɔɣiwo la. Dɔléle dziŋɔ sia wɔnɛ be nu siwo nana ame sea nu le lãme la kuna eye wòva gblẽa nu le amea ŋu vevie mlɔeba, si wɔnɛ be eƒe ŋutinuwo abe, asiwo kple afɔwo ene, nyina alo wɔa abi. Wometea ŋu daa dɔ sia ɣemaɣi o. Eya ta woɖea ame siwo le dɔ sia lém la ɖe aga eye wobia tso wo si be woaxlɔ̃ nu amewo le woƒe nɔnɔmea ŋu ale be woagate ɖe wo ŋu o.—3 Mose 13:45, 46.\nYuda subɔsubɔhakplɔlawo de se bubuwo kpe esiwo le Ŋɔŋlɔawo me ku ɖe anyidɔ ŋu, si wɔe be agbea va sesẽ ɖe edzi na anyidɔlélawo madzemadzee. Le kpɔɖeŋu me, rabiwo de se be ele be anyidɔléla nanɔ adzɔge tso ame bubuwo gbɔ abɔklugui 4 (alo meta 2). Gake ne ya le ƒoƒom la, ele be amewo nanɔ adzɔge abɔklugui 100 (alo meta 45). Ame siwo léa Yuda-kɔnyinyiwo me ɖe asi kpaɖii la gblɔna be Ŋɔŋlɔawo me nudidi si nye be anyidɔlélawo nanɔ “asaɖa la godo” la fia be mele be woanɔ du siwo ŋu woɖo gli ɖo la me o. Eya ta rabi aɖe ya daa kpe anyidɔléla si wòkpɔ le dua me hegblɔna be: “Heyi nɔwòƒe, eye mègana ame bubuwo hã nazu ame makɔmakɔwo o.”\nAleke gbegbe Yesu ya ƒe nɔnɔme to vovoe nye esi! Yesu ya menyaa wo o, ko boŋ elɔ̃ faa ka asi wo ŋu heda gbe le wo ŋu gɔ̃ hã.—Mateo 8:3\nNu kawo dzie Yuda subɔsubɔhakplɔlawo nɔa te ɖo daa asi ɖe srɔ̃gbegbe dzi?\nSrɔ̃gbegbalẽ si woŋlɔ le ƒe 71 alo 72 K.Ŋ. me lɔƒo\nLe ƒe alafa gbãtɔ Kristotɔwo Ŋɔli (K.Ŋ.) me la, subɔsubɔhakplɔlawo ʋlia nya le srɔ̃gbegbe ƒe nyaa ŋu. Eya ta gbe ɖeka Farisitɔwo bia Yesu be: “Ðe se ɖe mɔ na ŋutsu be wòagbe srɔ̃a le nya sia nya ta?”—Mateo 19:3.\nLe Mose ƒe Sea nu la, ŋutsu ate ŋu agbe srɔ̃a ne ekpɔ “nu manyomanyo aɖe le nyɔnua ŋu.” (5 Mose 24:1) Le Yesu ŋɔli la, rabiwo ƒe hatsotso eve ƒe nufiafiawo mewɔ ɖeka le gɔmesese si le se ma ŋu la ŋu o. Shammai hatsotsoa me tɔwo, siwo ƒe nya me le kpaɖii wu la, gblɔna be “nuteƒemawɔmawɔ,” si nye ahasiwɔwɔ, dzi koe woate ŋu anɔ te ɖo agbe srɔ̃. Ke Hillel Hatsotsoa me tɔwo ya gblɔna be ŋutsu ate ŋu agbe srɔ̃a le masɔmasɔ ƒomevi ɖe sia ɖe ta, le nu suetɔ kekeake gɔ̃ hã ta. Le hatsotso sia ƒe nya nu la, ŋutsu ate ŋu agbe srɔ̃a ne srɔ̃anyɔnua gblẽ eƒe fiẽnuɖuɖu dome alo ne ekpɔ nyɔnu bubu aɖe si wòbu be edze tugbe wu ye srɔ̃.\nKe aleke Yesu ɖo Farisitɔwo ƒe nyaa ŋui? Egblɔ tẽe be: “Ame sia ame si gbe srɔ̃a, ne menye le ahasiwɔwɔ ta o, eye wòɖe bubu la, ewɔ ahasi.”—Mateo 19:6, 9.\nAme Nyui Aɖe Koe Yesu Nyea?\nNu si ta Yesu Nazaret-tɔ lae nye ame si ƒe agbenɔnɔ kpɔ ŋusẽ ɖe amewo dzi wu le ŋutinya me.\nÐe Biblia Ðe Mɔ Be Woagbe Srɔ̃a?\nXlẽ nu tso nu si ŋu Mawu ɖe mɔ ɖo kple nu si wòlé fui ŋu.\nÈnyaa?—Gbetakpɔxɔ No. 4 2016\nWoda Gbe Le Kpodɔléla Aɖe Ŋu!